פרקים שלמים שחוזרים על עצמם בין בחינות, התנהלות חסרת סבלנות של צוות הבוחנים וחוסר שקיפות כללי. בעקבות התערבות שר החינוך לפני כחודש ניתן סוף סוף לבקר את אחד הגופים הסגורים במדינה- המרכז הארצי לבחינות והערכה. המרכז: "אנו משתפים פעולה עם הבדיקה"
אם גם אתם נבחנתם בעבר בבחינה הפסיכומטרית, הרי שהידיעה הבאה אולי תבשר צדק לציון שקיבלתם בה. מבקר המדינה הודיע היום (שני) על החלטתו לפתוח בבדיקה מקיפה של אחד הגופים הסגורים בישראל, המרכז הארצי לבחינות ולהערכה.
למרות שהמבחן חורץ גורלות לסטודנטים רבים, המנגנון העומד מאחוריו כלל אינו שקוף ולמעשה לא ידוע דבר על האנשים שמחברים אותו או כיצד הם עושים זאת.
יתכן שההודעה באה בעקבות תלונות רבות שהתקבלו אצל נציב שירות המדינה על פרקים שלמים שחוזרים על עצמם בבחינות שונות, מה שעשוי להטות את הציונים במבחן. כמו כן, היו תלונות רבות על המשגיחים, שמקצרים את זמן הבחינה, מה שחורץ את גורלם של אלפי סטודנטים לעתיד.
התערבות של שר החינוך פירון לפני כחודש הביאה לכך שכעת הגוף נתון סוף סוף לביקורת. כעת, כאמור גם נפתחה הבדיקה הרשמית. במרכז הארצי לבחינות ולהערכה טוענים כי שיתוף הפעולה איתה הוא מלא.